
Extracranialis carotis plakk felismerése CBCT képanyagon mesterséges intelligencia segítségével

Kulcsszavak: mélytanulás; konvolúciós neurális hálózat; dentomaxillofaciális radiológia; képalkotó diagnosztika; mellékleletek
Bevezetés
CBCT képalkotó modalitással nagy látómezőjű vizsgálatok is készülhetnek, amelyek alkalmazásakor a carotis arteria bifurcatio-ja is leképezésre kerülhet. Leggyakrabban a bifurcatio környékén fordulhat elő extracranialis carotis kalcifikáció, amely hyperdenz elváltozás formájában mellékleletként jelenhet meg. A carotis plakk időben történő azonosítása fontos, tehát a látómező teljeskörű áttekintése kiemelt jelentőségű a radiológiai leletezés során. A detektálás hatékonyságában és a diagnózis felállításában különböző mesterséges intelligencia alapú mélytanulást alkalmazó algoritmusok segítséget nyújthatnak a vizsgáló fogorvos számára. Jelen kutatásunk célja, hogy egy, az extracranialis carotis plakk felismerésére létrehozott mélytanuláson alapuló modell betanítását, illetve hatékonyságának vizsgálatát végezzük el CBCT képanyagon.
Módszerek
Retrospektíven kiválasztott CBCT vizsgálat képanyagát három megfigyelő értékelte. Az anonimizált, extracranialis carotis plakkokat tartalmazó képszekvenciákat 3D Slicer szoftver (v.5.6.2.) segítségével manuálisan szegmentáltuk, majd ezeket NIFTI fájlokba mentettük. A 78 db extracranialis carotis plakkot tartalmazó CBCT képanyagot és a NIFTI fájlokat importáltuk egy nnU-Net v2 alapú algoritmusba úgy, hogy véletlenszerűen kiválasztott 71 db képanyag a tanító és 7 db a teszt csoportba került.
Eredmények
Vizsgálatunk során 78 páciensről készült CBCT képanyag esetében 47 unilateralisan (60,3%) és 31 bilateralisan (39,7%) lokalizált extracranialis carotis plakkot rögzítettünk. Entitásokként külön leletezve összesen 110 db meszesedést azonosítottunk, melyekből 59 db a bal (53,6%), míg 51 db a jobb oldalon (46,4%) helyezkedett el. A mélytanulást alkalmazó modell hatékonyságát értékelve a dice együttható 0,56, a szenzitivitás 0,53, a Jaccard index 0,41, az area under curve (AUC) 0,76 értéket mutatott. A lefuttatott teszt csoportba tartozó CBCT vizsgálatok közül a legmagasabb dice együtthatót (0,78) egy unilateralisan lokalizált extracranialis carotis plakk esetén érte el a betanított konvolúciós neurális hálózat.
Megbeszélés
A lefuttatott mintaszámokat tekintve a neurális háló sikeresen végigfutott a kiválasztott képanyagon, viszont a hatékonyság növelése érdekében a vizsgált nnU-Net v2 alapú modell további fejlesztése indokolt, hogy döntéstámogató rendszerként alkalmas legyen a mindennapi klinikai használatra.



